
Par kvalitatīvu profesionālo atbalstu izglītības un zinātnes nozarē strādājošajiem

Tā kā pedagogiem un zinātniekiem ir nozīmīga loma sabiedrības attīstībā un viņiem nepieciešams kvalitatīvs profesionālais atbalsts, piedāvājam rīcības plānu. 
[bookmark: _heading=h.jvsjpipou0l7]Lai nodrošinātu kvalitatīvu un efektīvu izglītību, ir būtiski stiprināt profesionālā atbalsta sistēmu, kas pieejama visos izglītības līmeņos un atbilst mūsdienu prasībām. Sadarbība starp pedagogiem, arodbiedrību, izglītojamajiem un izglītojamo likumiskajiem pārstāvjiem ir nepieciešama, lai panāktu ilgstošus un pozitīvus rezultātus izglītības sistēmā, kas balstās uz metodiski kvalitatīvi izstrādātiem mācību materiāliem, tehnoloģiju izmantošanu un mūsdienīgu atbalsta sistēmu.
Pedagogu profesionālā labklājība un izaugsme ir būtiska izglītības sistēmas efektivitātei, mācību kvalitātei un pozitīvai mācību videi. Pedagogi, pildot savus pienākumus, saskaras ar dažādiem izaicinājumiem, tostarp daudzveidīgām izglītojamo vajadzībām, mainīgām mācību programmām un pieaugošām prasībām attiecībā uz pienākumu veikšanai nepieciešamo laiku un enerģiju. Pietiekama profesionālā atbalsta trūkums var veicināt pedagogu izdegšanu, augstu pedagogu mainības līmeni un pazeminātu izglītības kvalitāti. Tāpēc nepieciešams pastāvīgs profesionāls atbalsts, lai palīdzētu pedagogiem pārvarēt šos izaicinājumus, pilnveidot savu mācību praksi un saglabāt apņemšanos sekmīgi mācīt izglītojamos.
1. Kvalitatīvs profesionālais un metodiskais atbalsts
1.1. Kvalitatīvs profesionālais atbalsts pedagogiem efektīvu metožu apguvei un lietošanai nodrošināms visos izglītības līmeņos. Izglītības iestādēm ir jānodrošina metodiskās atbalsta sistēmas, kas piedāvā personalizētu atbalstu katram pedagogam, ņemot vērā darba specifiku, mācību priekšmeta / kursa saturu un izglītojamo vajadzības. 
1.2. Nodrošināt metodiski kvalitatīvu mācību materiālu pieejamību mācību procesa individualizācijai un diferencēšanai.
1.3. Nodrošināt pedagogiem darba laikā bezmaksas kvalitatīvu profesionālo pilnveidi. 
1.4. Sadarbībā ar izglītības pārvaldēm veicināt iespēju pedagogiem mācīties no kolēģiem, iepazīstot viņu veiksmes stāstus, kā arī izaicinājumus, tādējādi parādot labāko praksi un to iekļaujot ikdienas izglītībā. 

2. Izglītības tehnoloģiju pieejamība
2.1. Nodrošināt mācību tehnoloģiju pieejamību, ātru un stabilu datu pārraidi un augstu interneta savienojuma jaudu izglītības iestādēs un mācību centros.
2.2. Mācību platformām jābūt pieejamām bez maksas gan pedagogiem, gan izglītojamajiem. 
2.3. Veicināt mākslīgā intelekta izmantošanu pedagogu darbā, piedāvājot rīkus, kas atvieglo mācību materiālu izstrādi, sniedzot individuālu atgriezenisko saiti par izglītojamo progresu un palīdzot optimizēt mācību procesa norisi.
3. Profesionālās izaugsmes iespējas
3.1. Nodrošināt pieejamību mūsdienīgiem un kvalitatīviem tālākizglītības kursiem. Kursiem jābūt pielāgotiem izglītības nozares attīstības tendencēm un mācību vajadzībām, ietverot ne tikai teorētiskas zināšanas, bet arī  prasmju pilnveidi. 
3.2. “Skola2030” materiālu regulāra pārskatīšana, atjaunināšana un papildināšana ir nepieciešama, lai materiāli būtu aktuāli un efektīvi. 
3.3. Rosināt izstrādāt karjeras attīstības modeli pedagogiem, piedāvājot izaugsmes iespējas visos līmeņos. 
4. Pielāgota pieeja mācību procesā
Nodrošināt pedagogiem iespēju strādāt metodiski daudzveidīgi un atbilstoši izglītojamo vajadzībām, veicinot viņu attīstību. 
5. Atbalsta personāls un darba apstākļi
5.1. Nodrošināt izglītības iestādē  atbalsta personālu – psihologu, sociālo pedagogu, speciālo pedagogu, pedagoga palīgu, logopēdu, pedagogu karjeras konsultantu, bibliotekāru, kā arī izglītības iestādes vadības pieejamību sadarbībai ar izglītojamo likumiskajiem pārstāvjiem un problēmu risināšanai izglītības kvalitātes paaugstināšanai. 
5.2. Nodrošināt ergonomiskus un drošus darba apstākļus un veikt regulārus darba vides mērījumus arodslimību un citu veselības risku novēršanai. 
6. Arodbiedrības loma atbalsta sniegšanā
Nodrošināt LIZDA sadarbību ar izglītības iestādes vadību pedagogu darba apstākļu, atbalsta personāla un metodiskā atbalsta pieejamības veicināšanai. 

